सैफ कप : अफगानिस्तान ने भारत को ड्रॉ पर रोका  
अफगानिस्तान ने सैफ कप फुटबाल टूर्नामेंट के अपने पहले लीग मुकाबले में मेजबान भारत को 1-1 से बराबरी पर रोक दिया।
अफगानिस्तान की टीम ने शनिवार को जवाहर लाल नेहरू स्टेडियम में खेले गए सैफ कप फुटबाल टूर्नामेंट के अपने पहले लीग मुकाबले में मेजबान भारत को 1-1 से बराबरी पर रोक दिया।  इस मैच का पहला गोल अफगान टीम ने पांचवें मिनट में किया था। यह मेहमान टीम के स्ट्राइकर गोल बालाल अरेजो ने किया।  इसके पांच मिनट बाद ही भारतीय टीम ने बराबरी का गोल कर दिया। भारत के लिए सुनील छेत्री ने एक शानदार हेडर के जरिए गोल किया।  छेत्री दो दिन पहले स्कॉटिश लीग क्लब ग्लासगो रेंजर्स के साथ ट्रायल में हिस्सा लेकर लौटे हैं। क्लब ने कहा है कि वह सैफ कप में छेत्री के प्रदर्शन पर नजर रखेगा।